<classify> Msanii na boss wa lebo ya pozi kwa pozi PKP, Ommy Dimpoz amesema, hajaumizwa na msanii mwenzake TID licha ya msanii huyo kumtaja yeye katika list ya wasanii watano wabovu Tanzania. TID alipost listi hiyo kwenye mtandao wa kijamii wa Twitter huku akiwaweka wasanii Benpol, Dimpoz, Abdu Kiba na Mwasiti kama wasanii wabovu bongofleva. Akiongea katika mahojiano na EATV Dimpoz amesema hana uhakika kama ni TID amefanya hivo sababu yeye hayupo Twitter sababu akaunti yake imehakiwa. Amesema, licha ya hivyo nchi hii ni huru na kila mtu ana mtazamo wake na uhuru wa kuongea anavyojiskia. Kila mtu ana maoni yake na TID ni braza wetu, mwisho wa siku tuko katika nchi huru. kwangu mimi ukiniuliza kuhusu TID ntakuambia ni msanii bora kati ya wasanii bora waliowahi kutokea, alisema Dimpoz. Kuhusu ziara ya kimuziki ya rafiki yake Ally Kiba amesema amejipanga vyema ili kuendana na ziara hiyo iitwayo AliKiba Unforgettable Tour. Ommy Dimpoz ameeleza kuwa ziara hiyo ni ya kifamilia hivyo ni lazima awepo. Unajua hii ni Tour ya kifamilia, naweza kusema hivyo, pia Ali Kiba ni mtu wangu, kwahiyo kuna tarehe ambazo nitakuwepo kweli kwenye show, naweza kusema nimejipanga pia nina msisimuko, nipo tayari kutoa msaada kwa ndugu yangu na nimejipanga amesema Ommy Dimpoz. Ziara hiyo ya kimuziki ya Ali Kiba, tayari imeshaanza mkoani Tabora, tangu walipowasili siku ya Jumatano ya Novemba 27, 2019, ambapo watakuwa pamoja na timu nzima ya East Africa Radio na East Africa Television. Ndani ya ziara hiyo Ali Kiba atafanya shughuli za kijamii, kutembelea vyuoni, kutoa misaada kwa wagonjwa, kucheza mpira pamoja na show yenyewe itakayofanyika siku ya Jumamosi ya Novemba 30, katika viwanja vya Ali Hassan Mwinyi kuanzia saa 12 jioni.  <topic>: burudani 